Tre store garasjebranner i Oslo i helgen – politiet ser sammenheng
Garasjene ligger i Haugerudveien på Alna i Oslo. Dette er tredje garasjebrannen i Oslo på to dager. – Vi har brannene på Ammerud og Nordstrand på lørdag friskt i minne. Det er klart at når vi får tre slike garasjebranner så ser vi en sammenheng, sier operasjonsleder Sven Christan Lie til VG. Politiet etterforsker allerede de to andre brannene for å se om de kan være påtent. – Vi har per nå ingen mistenkte, sier Lie. Innsatsleder på stedet, Ronny Nilsen, sier at brannen er slukket og at de ikke vet hva årsaken til brannen er. Brannen er nå slukket skriver brannvesenet på Twitter. Brannvesenet driver med etterslunkning og vil bli værende utover formiddagen. – Jeg hørte små eksplosjoner og trudde det var vaktmesteren som var på arbeid igjen. Men når jeg så ut var det mye svart røyk. Fra balkongen min kunne man se flammene opp til 10 – 15 meter og utrolig mye røyk, sier Noor Asghar som bor i området til VG.Politiet er på stedet med en enhet fra krimvakten. De melder at åtte biler er totalskadet. Thushyanthini Ravindrarajah skulle på jobb i hjemmesykepleien søndag morgen, men finner ikke bilen sin som sto i garasjen. Dermed måtte hun løpe til jobb. – Vi hadde en ganske ny bil. Kanskje tre måneder gammel. Jeg trenger den til jobb, sier hun til VG. Rommel Villanueva bor i nærheten og hadde masse verktøy i garasjen. Han jobber som snekker og starter ferien sin i morgen. – Det er en tung start, sier Villanueva.Lørdag ettermiddag rykket politi og brannvesen ut til en garasjebrann i Olasrudveien på Søndre Nordstrand i Oslo. Fire av ti garasjer i en garasjerekke sto i brann. Tidligere samme dag var politi og brannvesen på plass i Ammerudhellinga i Oslo der 12 garasjer brant.
Søndag morgen sto 18 garasjer på Alna i full fyr. Dette er tredje garasjebrannen i Oslo i helgen. Politiet etterforsker nå brannene.